इराक के आग से बिहार में चूल्हा बुताए लागल, डीएम से मदद के गोहार
पटना - इराक के बासरा शहर में एगो निजी कंपनी खातिर काम करेवाला मजदूर आपन लाचार स्थिति के बतावत बिहार में गोपालगंज के डीएम से सुरक्षित घर वापसी के गोहार लगवले।
ए पनरहो (15) लोग के आरोप के आरोप बा कि, बगदाद के भारतीय दूतावास से बहुत बेर निहोरा कईला के बावजूद कवनो मदद ना मिलल।
गोपालगंज के डीएम कृष्ण मोहन के भीरी ए पनरहो आदमी के गोहार एही पनरहवा में से एक जाना, रामचंद्रा गुप्ता के रिश्तेदार लेके पहुंचले। रामचंद्रा गुप्ता कवनो विधि अपना परिवार के फोन कईले अवरू आपन दुखड़ा सुनावत डीएम से मदद मांगे के कहले।
कृष्ण मोहन ए अर्जी के पुष्टि करत कहले कि, उ अपना स्तर प ए मामला में जादा कुछ नईखन कर सकत लेकिन मामला के तत्पर से समाधान खातिर राज्य के गृह विभाग के भेज देले बाड़े।
इराक में घेराईल इ पनरहो लोग ओ हजारों भारतीय लोग में शामिल बाड़े जवन विद्रोही सेना के कब्जा वाला क्षेत्र में फंस गईल बाड़े अवुरी अब उहाँ से निकल पावल तनिका मुश्किल लागता।
सूत्र के अनुसार, रामचंद्रा गुप्ता अपना परिवार से कहले कि – उहाँ उ लोग बहुत खराब हालत में डेरात-डेरात रहतारे। उ लोग जाहां लुकाईल बाड़े ओकरा बहरी दिन रात गोली बरसता।
राज्य प्रशासन के अनुसार, गुप्ता अवुरी बाकी लोग के कहनाम बा कि – इंटरनेट कनैक्शन काट दिहल बा, टेलीफ़ोन अवुरी मोबाइल कब बंद हो जाई इ पाता नईखे, हमनी के बिना खाना-पानी के कई दिन से इहाँ लुकाईल बानी जा। बहरी खाली हथियार लेले विद्रोही सेना के आदमी देखाई देतारे।
रामचंद्रा गुप्ता के अलावे उहाँ फसल बकीया आदमी में नौशाद अंसारी, पूर्णचन्द्र राव, मोहम्मद इमरान, मोहम्मद रिज़्वान हुसैन, मोहम्मद असगर, मोहम्मद साकिर, कृष्णमनी कुमार राय, अवुरी मोहम्मद बिलाल बाड़े।
इ सभ लोग इराक में सैमसंग के संगे बासरा से 64 किलोमीटर दूर पश्चिमी कुर्न शहर में काम करत रहले अवुरी ए मामला में डीएम भीरी गोहार लगावेवाला रामचंद्र गुप्ता गोपालगंज ज़िला के सिधवलिया थाना के कटैया गाँव के निवासी हवे। गुप्ता, 6 महिना के वीज़ा प इराक में इलेक्ट्रिशियन के काम करे गईल बाड़े।
गुप्ता के परिवार के मुताबीक गुप्ता कहले कि, उ लोग जाहां लुकाईल बाड़े उहाँ करीब 1,000 भारतीय बाड़े। सभ लोग पूर्वी उत्तर प्रदेश, बिहार अवुरी दक्षिण भारत के रहेवाला हवे।
ओने, इराक में अपहरण अवुरी भारतीय लोग के गायब होखे से गोपालगंज के पड़ोसी ज़िला सीवान में त्राहि-त्राहि शुरू हो गईल बा। सीवान में जीनिका परिवार के लोग इराक में बाड़े, सभलोग बेचैनी से ओ लोग के फोन आवे के इंतजार करतारे।
सूत्र के मुताबीक सीवान अवुरी गोपालगंज के बहुत लोग इराक में घेराईल बाड़े। पछिला 15 दिन में शायद ही केहु के अपना परिवार से बात भईल होई। बातचीत ना होखे से सबके मन कवनो अनहोनी के आशंका से डेरा गईल बा अवुरी तनिका अफवाह से रोवन पिटन शुरू हो जाता।
bho_Deva bho_Deva bho_Deva bho_Deva bho_Deva bho_Deva bho_Deva bho_Deva bho_Deva bho_Deva bho_Deva bho_Deva bho_Deva